FI Euroopan unionin virallinen lehti CE 70/141

(2004/C 70 E/145)

KIRJALLINEN KYSYMYS P-2800/03

esittäjä(t): Paulo Casaca (PSE) komissiolle

(17. syyskuuta 2003)

Aihe: 18. kesäkuuta 2001 annetun asetuksen (EY) N: o 1227/2001 soveltaminen

Portugalin veroviranomaiset ilmoittivat äskettäin Euroopan yhteisön ja Marokon kalastussopimuksen puitteissa (asetus (EY) N:o 1227/2001 (1)) kalastaneille aluksille ja miehistöille toiminnan väliaikaisen keskeytymisen vuoksi myönnetyn tuen vastaanottajille, että heidän on maksettava tuesta tuloveroa.

1. Onko tällaista tukea komission mielestä pidettävä eräänlaisena työttömyyskorvauksena, josta Portugalin verolain mukaan ei pidä maksaa tuloveroa, vai onko se pikemminkin muunlaista tukea, jolloin sen verottaminen olisi perusteltua?

2. Sopiiko Euroopan unionin perusoikeuskirjassa vahvistettu periaate kansalaisten yhdenvertaisuudesta lain edessä yhteen sen kanssa, että kahden maan, Portugalin ja Espanjan kansalaisille, jotka ovat myös Euroopan kansalaisia, on myönnetty erilainen määrä tukea?

3. Eikö kalatalouden ohjauksen rahoitusvälinettä koskeva yhteisön lainsäädäntö, jossa edellytetään myös kansallista rahoitusta yhteisön toimenpiteissä, menetä käytännössä merkityksensä, jos kansallinen rahoitusosuus peritään kokonaisuudessaan tai osittain takaisin verotuksen avulla?

4. Entä pitääkö komissio hyödyllisenä tehdä kiireellisesti selväksi Portugalin viranomaisille oma kantansa tähän kysymykseen, jotta tukijärjestelmän edunsaajat voisivat tietää kuinka paljon tukea he todellisuudessa voivat saada?

Franz Fischlerin komission puolesta antama vastaus

(24. lokakuuta 2003)

Koska yhteisön ja Marokon kalastussopimusta ei uusittu, neuvosto antoi asetuksen (EY) N:o 2561/2001 (2) vuoteen 1999 asti Marokon kalastussopimuksen alaisina olleiden alusten ja kalastajien toimintasuunnan muuttamisen edistämisestä. Neuvoston asetuksessa (EY) N:o 1227/2001 (3) säädetään jo tietyistä poikkeuksista asetuksen (EY) N:o 2792/1999 (4) säännöksiin, jotta Marokko-erityistoimen oikeudellista kehystä voidaan mukauttaa.

Kalastajille toiminnan tilapäisestä keskeyttämisestä maksettavien korvausten myöntämistä koskeva oikeusperusta on neuvoston 17. joulukuuta 1999 antaman asetuksen (EY) N:o 2792/1999 16 artikla. Asetusta muutettiin viimeksi neuvoston 20. joulukuuta 2002 antamalla asetuksella (EY) N:o 2369/2002 (5).

Kyseisen artiklan mukaisesti kansallisten hallintoviranomaisten tehtävänä on määrittää korvausten yksittäiset määrät tarkoituksenmukaisten parametrien perusteella. Näin ollen espanjalaisille ja portugalilaisille kalastajille maksettavat korvaukset ovat erisuuruisia.

Alaa koskevan yhteisön lainsäädännön mukaisesti (6) tuet maksetaan ilman pidätyksiä. Tuloverotukseen liittyvät kysymykset kuuluvat kuitenkin jäsenvaltioiden toimivaltaan, ja jäsenvaltioiden tulee korvauksia vahvistaessaan ottaa huomioon oma lainsäädäntönsä.

(1) EYVL L 168, 23.6.2001, s. 1.

(2) Neuvoston asetus (EY) N:o 2561/2001, annettu 17 päivänä joulukuuta 2001, vuoteen 1999 asti Marokon kalastussopimuksen alaisina olleiden alusten ja kalastajien toimintasuunnan muuttamisen edistämisestä, EYVL L 344, 28.12.2001.

(3) Neuvoston asetus (EY) N:o 1227/2001, annettu 18 päivänä kesäkuuta 2001, kalatalousalan rakenteellisia toimia koskevista yksityiskohtaisista säännöistä ja edellytyksistä annetun asetuksen (EY) N:o 2792/1999 tietyistä säännöksistä poikkeamisesta, EYVL L 168, 23.6.2001.

(4) Neuvoston asetus (EY) N:o 2792/1999, annettu 17 päivänä joulukuuta 1999, kalatalousalan rakenteellisia toimia koskevista yksityiskohtaisista säännöistä ja edellytyksistä, EYVL L 337, 30.12.1999.

(5) EYVL L 358, 31.12.2002.

(6) Neuvoston asetus (EY) N:o 1260/1999, annettu 21 päivänä kesäkuuta 1999, rakennerahastoja koskevista yleisistä säännöksistä, EYVL L 161, 26.6.1999. Katso 42 artikla.